C 316/24

Paraiškos dėl pakeitimo paskelbimas pagal Europos Parlamento ir Tarybos reglamento (EB) Nr. 110/2008 (1) dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinančio Tarybos reglamentą (EEB) Nr. 1576/89 17 straipsnio 6 dalį

(2019/C 316/10)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) 2019/787 (2) 27 straipsnį.

PARAIŠKA KEISTI GEOGRAFINĖS NUORODOS TECHNINĘ BYLĄ

„BERLINER KÜMMEL“

ES Nr. PGI-DE-02049-AM01 – 28.9.2017

Pakeitimo kalba: vokiečių

Tarpininkas

Vokietijos Federacinė Respublika

Tarpininko pavadinimas:

Bundesverband der Deutschen Spirituosen-Industrie und -Importeure e.V. [Vokietijos spiritinių gėrimų pramonės ir spiritinių gėrimų importuotojų federalinė asociacija] Urstadtstraße 2 53129 Bonn VOKIETIJA Tel. +49 228539940 E. paštas info@bsi-bonn.de

Geografinės nuorodos pavadinimas

„Berliner Kümmel“

Keičiama specifikacijos antraštė

Kita: kategorijos pakeitimas

Pakeitimas

Produkto specifikacijos pakeitimas, dėl kurio reikia keisti pagrindines specifikacijas

Pakeitimo paaiškinimas

Pakeitimas susijęs su techninės bylos 1.1.2 skirsniu (Kategorija), o konkrečiau su tuo, kad spiritinio gėrimo „Berliner Kümmel“ klasifikacija turi būti pakeista – jis turi būti priskiriamas ne prie Reglamento (EB) Nr. 110/2008 II priede nurodytos kategorijos Nr. 32 („Likeris“), o prie kategorijos Nr. 23 („Kmynais aromatizuoti spiritiniai gėrimai“).

1.1.2 skirsnyje kategorija Nr. 32. „Likeris“ paprasčiausiai pakeista į kategoriją Nr. 23 „Kmynais aromatizuoti spiritiniai gėrimai“. Kadangi visiems produktams saldinti ir toliau bus naudojamas cukrus, tačiau bus siūloma įvairesnių skirtingo saldumo produktų, mažiausias cukraus kiekis nenustatytas. Be to, ketinimas siūlyti produktų, kuriuose cukraus yra mažiau kaip 100 g gatavo produkto litre, atitinka Vokietijos Vyriausybės strategiją, kuria siekiama ateityje mažinti cukraus kiekį gatavuose maisto produktuose. Žinoma, prekiauti produktais, kuriuose yra bent 100 g cukraus gatavo produkto litre, tebebus įmanoma. Todėl dėl siūlomo kategorijos pakeitimo daugiau techninės bylos keisti nereikės.

Įregistruota geografinė nuoroda „Berliner Kümmel“ šiuo metu priskiriama prie pagrindinio reglamento dėl spiritinių gėrimo III priede nurodytos kategorijos Nr. 32 („Likeris“). Taip yra pirmiausia dėl to, kad Reglamento (EEB) Nr. 1576/89 (pirmojo pagrindinio reglamento dėl spiritinių gėrimų) II priede geografinė nuoroda „Berliner Kümmel“ dėl teisinių priežasčių turėjo būti priskirta prie likerių.

Apyvartoje esančiame produkte „Berliner Kümmel“ cukraus kiekis paprastai būdavo palyginti didelis (kai kuriais atvejais jis viršydavo 100 g gatavo produkto litre). Pagal pirmojo pagrindinio reglamento dėl spiritinių gėrimų klasifikacijos sistemą visi spiritiniai gėrimai, kurių cukraus kiekis ne mažesnis kaip 100 g gatavo produkto litre, teisiškai buvo automatiškai laikomi likeriu, įskaitant gėrimus, pagamintus taikant kmynais aromatizuotų spiritinių gėrimų gamybos metodą. Produkto kategorija kmynais aromatizuotas spiritinis gėrimas buvo nustatyta Reglamento (EEB) Nr. 1576/89 1 straipsnio 4 dalies n punkte ir dabar įtraukta į Reglamento (EB) Nr. 110/2008 II priedą kaip kategorija Nr. 23.

Reglamentu (EB) Nr. 110/2008 pirmą kartą buvo sudarytos sąlygos tam, kad spiritinių gėrimų tiekėjai bendriniu pavadinimu pavadintus produktus, atitinkančius daugiau nei vienos produktų kategorijos reikalavimus, galėtų pardavinėti naudodami vieną ar kelis prekinius pavadinimus (žr. to reglamento 9 straipsnio 3 dalį).

Kad 1989 m. gruodžio 15 d. pradėtas taikyti Reglamentas (EEB) Nr. 1576/89 būtų taikomas ir produktui, kuris anksčiau buvo parduodamas naudojant pavadinimą „Berliner Kümmel“, Vokietijos Vyriausybė nusprendė priskirti produktą prie kategorijos „Likeris“. Per 2006–2007 m. vykusias diskusijas dėl spiritinių gėrimų reglamento pakeitimo Vokietijos Vyriausybė nepasinaudojo Reglamento (EB) Nr. 110/2008 9 straipsnio 3 dalyje numatyta nauja galimybe priskirti produktą „Berliner Kümmel“ prie to reglamento II priede nurodytos kategorijos Nr. 23.

Kmynų likeriai paprastai gaminami tiesiog pridedant į alkoholį (paprastai žemės ūkio kilmės etilo alkoholį) cukraus ir kvapiųjų medžiagų arba preparatų. Tačiau kmynais aromatizuoti spiritiniai gėrimai gaminami žemės ūkio kilmės etilo alkoholį aromatizuojant natūraliomis kmynų sėklomis, taikant įvairius aromatizavimo metodus. Reglamentuose (EEB) Nr. 1576/89 ir (EB) Nr. 110/2008 pateiktose sąvokos kmynais aromatizuotas spiritinis gėrimas apibrėžtyse nėra išsamiai apibūdinami žemės ūkio kilmės etilo alkoholio aromatizavimo metodai. Paprastai produktas „Berliner Kümmel“ gaminamas taikant šaltosios ekstrakcijos (maceravimo) arba distiliacijos metodą. Būsimo pakeisto pagrindinio reglamento dėl spiritinių gėrimų, kuris įsigalios 2019 m. pabaigoje, 4 straipsnio 12 dalyje nurodomi įvairūs aromatizavimo metodai.

Be to, iš paties tradicinio pavadinimo „Berliner Kümmel“ aišku, kad tas produktas yra kmynais aromatizuotas spiritinis gėrimas t. y. prie II priedo kategorijos Nr. 23 priskirtinas produktas, o ne kmynų likeris, atitinkantis to priedo kategorijos Nr. 32 produktų apibūdinimą.

TECHNINĖS BYLOS PAGRINDINĖS SPECIFIKACIJOS

„BERLINER KÜMMEL“

ES Nr. PGI-DE-02049-AM01 – 28.9.2017

1. Pavadinimas

„Berliner Kümmel“

2. Spiritinių gėrimų kategorija

Kmynais aromatizuotas spiritinis gėrimas (Reglamento (EB) Nr. 110/2008 kategorija Nr. 23)

3. Spiritinio gėrimo apibūdinimas

Spiritinis gėrimas „Berliner Kümmel“ gaminamas Berlyne (Vokietijos sostinėje), aromatizuojant žemės ūkio kilmės etilo alkoholį kmynų (Carum carvi L.) sėklomis, taip į jį gali būti dedama kitų aromatinių medžiagų.

Fizinės, cheminės ir organoleptinės savybės

Fizinės, cheminės ir juslinės „Berliner Kümmel“ savybės turi atitikti šiuos reikalavimus:

Fiziniai ir cheminiai reikalavimai

Alkoholio koncentracija : bent 32 % tūrio

Jusliniai reikalavimai

Skaidrumas : skaidrus Spalva : bespalvis arba gelsvokas Kvapas (aromatas) : nuo subtilaus, t. y. rafinuoto ir švelnaus, iki stipraus kmynų aromato Skonis : švelnus, subalansuotas, nuo subtilaus iki stipraus kmynų aromato

4. Geografinė vietovė

Produktas „Berliner Kümmel“ gaminamas Berlyne – Vokietijos sostinėje, kuri pagal Berlyno konstituciją taip pat yra federalinė žemė (Bundesland).

Kmynų sėklos ir kitos sudedamosios dalys, pvz., žemės ūkio kilmės etilo alkoholis ir cukrus, nebeprivalo būti iš Berlyno ar jo apylinkių.

5. Spiritinio gėrimo gamybos metodas

Tradiciškai produktas „Berliner Kümmel“ gaminamas taikant du skirtingus metodus. Šie metodai gali būti derinami.

Produktas „Berliner Kümmel“ gaminamas

— taikant šiltąjį metodą, t. y. vandens, žemės ūkio kilmės etilo alkoholio, kmynų (Carum carvi L.) ir galbūt kitų augalinių medžiagų mišinio distiliaciją (arba dvigubą distiliaciją), arba

— taikant šaltąjį metodą, t. y. žemės ūkio kilmės etilo alkoholio aromatizavimą kmynų aliejumi arba kmynų distiliatu ir galbūt kitomis natūraliomis kvapiosiomis medžiagomis.

Kiti gamybos etapai:

— saldinimas cukrumi ar kitais saldikliais, kurių kiekis gali būti įvairus – iki 100 g arba daugiau cukraus gatavo produkto litre (išreiškiama invertuotuoju cukrumi);

— saldinto mišinio alkoholio koncentracijos sumažinimas iki tinkamos gerti, praskiedžiant vandeniu (jei būtina);

— filtravimas (jei būtina);

— išpilstymas ir

— ženklinimas bei pakavimas.

6. Ryšys su geografine aplinka arba kilme

Esama įrodymų, kad spiritinis gėrimas „Berliner Kümmel“ Berlyno regione gaminamas nuo 1680 m. ir tebėra gaminamas ten pat.

Baltai žydintys paprastieji kmynai (Carum carvi L.) anksčiau augo Berlyno apylinkių pievose. Dabar kmynų pasėliai auginami visoje Vokietijoje, ypač rytinėje šalies dalyje.

Kmynai taip pat plačiai naudojami Berlyno virtuvėje kaip prieskoniai. Be kmynų Krautgulasch (kopūstų guliašas), Buletten (mėsos kukuliai) ar Zwiebelkuchen (svogūnų tartos) ne tik nebegalėtų būti laikomi tradiciniais Berlyno patiekalais – jie netektų dalies savo išskirtinumo, susijusio su šia vietove, ir sveikatinimo savybių. Kmynai padeda virškinti, pavyzdžiui, kai valgomi tam tikrų rūšių kopūstai. XIX a. pradžioje atrasta, kad naudojant kmynus galima pagaminti malonaus skonio spiritinį gėrimą. Kai kuriuose Berlyno restoranuose ir baruose kmynais aromatizuoti patiekalai tebėra patiekiami kartu su taure „Berliner Kümmel“.

Spiritinis gėrimas „Berliner Kümmel“ taip pat buvo labai populiarus Vokietijos imperatoriaus rūmuose.

7. Europos Sąjungos, nacionalinės ir (arba) regioninės nuostatos

Produktas „Berliner Kümmel“ yra įregistruotas Reglamento (EB) Nr. 110/2008 (Spiritinių gėrimų reglamentas) III priede ir todėl jo pavadinimas laikomas saugoma geografine nuoroda. Produktas taip pat turi atitikti reikalavimus, nustatytus ES horizontaliuose teisės aktuose dėl maisto produktų, ES konkretiems produktams skirtuose teisės aktuose dėl spiritinių gėrimų ir papildomuose nacionalinės teisės aktuose (pvz., privaloma nurodyti siuntos numerį pagal siuntos identifikavimo reglamentą).

8. Pareiškėjas

Bundesministerium für Ernährung und Landwirtschaft (Federalinė maisto ir žemės ūkio ministerija) 414 skyrius (Vyno, alaus ir gėrimų sektorius) Rochusstrasse 1 53123 Bonn VOKIETIJA

9. Tarpinė institucija

Bundesverband der Deutschen Spirituosen-Industrie und -Importeure e. V. [Vokietijosspiritinių gėrimų ir spiritinių gėrimų importuotojų federalinė asociacija] Urstadtstrasse 2 53129 Bonn VOKIETIJA

10. Kontroliuojanti institucija

Senatsverwaltung für Justiz, Verbraucherschutz und Antidiskriminierung [Senato departamentas, atsakingas už teisingumą, vartotojų apsaugą ir kovą su diskriminacija] V poskyris Salzburger Strasse 21-25 10825 Berlin VOKIETIJA

(1) OL L 39, 2008 2 13, p. 16.

(2) OL L 130, 2019 5 17, p. 1.